OKRESNÁ PROKURATÚRA RUŽOMBEROK 
Dončova 8, 034 53 Ružomberok 1	

Číslo: 2 Pv 164/15/5508	Ružomberok 16.12.2015 
EEČ: 2-42-153-2015

U Z N E S E N I E

Trestná vec:	obv. XXXXX 
Trestný čin:	Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátor Okresnej prokuratúry Ružomberok 
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX 034 01 Ružomberok, Slovensko
väzba: nie
ktorý je trestne stíhaný pre trestný čin:
- Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

na tom skutkovom základe, že:
hoci bol v zmysle § 62 Zákona o rodine i podľa rozsudku Okresného súdu Ružomberok sp. zn. 5C 287/02-14 z 12.12.2002 povinný počnúc od 10.01.2003, kedy tento rozsudok  nadobudol právoplatnosť, platiť výživné na svoju dcéru XXXXX, nar. XXXXX, trvalé bydlisko v XXXXX, XXXXX, okres Ružomberok, v sume 49,79 Eur (1500,- Sk) mesačne, vždy do 15. dňa v mesiaci vopred k rukám jej matky  XXXXX, nar. XXXXX, a od  25.07.2010, kedy  XXXXX dovŕšila plnoletosť, k jej rukám na základe posúdenia predbežnej otázky v zmysle § 7 ods. 1 Trestného poriadku, túto vyživovaciu povinnosť si od 01.07.2014 do 08.09.2015 úmyselne riadne a pravidelne neplnil s výnimkou mesiaca október 2014, kedy dcére uhradil  výživné v sume 50,- Eur, čím  za uvedené obdobie dlhoval na bežnom výživnom celkovú sumu 658,68 Eur k rukám XXXXX, nar. XXXXX, pričom na základe výzvy povereného príslušníka PZ jej dňa 30.11.2015 zaplatil sumu 660,- Eur, čím celý dlh na výživnom uhradil,
  
lebo zanikla trestnosť činu.  
 
Odôvodnenie:

Poverený príslušník Obvodného oddelenia PZ v Ružomberku uznesením č. ČVS:ORP-219/OO-RK-2015 z 22.05.2015 podľa § 199 ods. 1 Trestného poriadku začal trestné stíhanie vo veci prečinu zanedbania povinnej výživy podľa § 207 ods. 1 Trestného zákona a ďalším uznesením podľa § 206 ods. 1 Trestného poriadku dňa 17.06.2015 vzniesol  XXXXX obvinenie z uvedeného prečinu, ktorého sa mal dopustiť na tom skutkovom základe, ako je popísaný vo výrokovej časti tohto uznesenia s tým, že vyživovaciu povinnosť voči XXXXX si  obvinený úmyselne riadne a pravidelne neplnil od 01.07.2014 do dňa vznesenia obvinenia a dovtedy dlhoval na  výživnom celkovú sumu 547,48 Eur rukám jeho dospelej dcéry. Po skončení skráteného vyšetrovania mi bol predložený vyšetrovací spis s návrhom na podanie obžaloby.

	Trestné stíhanie bolo začaté na základe trestného oznámenia Úradu práce, sociálnych vecí a rodiny Ružomberok – odboru sociálnych vecí a rodiny z 21.04.2015, ktorý dňa 02.03.2015 rozhodol o priznaní nároku na vyplácanie náhradného výživného XXXXX v sume 49,79 Eur mesačne počínajúc od 01.11.2014. Menovaná ako poškodená vo svojich svedeckých výpovediach po začatí trestného stíhania dňa 25.05.2015 i po vznesení obvinenia dňa 13.10.2015 potvrdila, že jej otec obv. XXXXX si od 01.07.2014 voči nej neplnil vyživovaciu povinnosť vo výške 49,79 Eur mesačne na základe  rozsudku Okresného súdu Ružomberok  sp. zn. 5C 287/02-14 z 12.12.2002, s výnimkou mesiaca október 2014, kedy jej uhradil  výživné v sume 50,- Eur, inou sumou ani inou formou však na jej výživu neprispel. Výživné mal obvinený od 25.07.2010 kedy dovŕšila plnoletosť, platiť k jej rukám. Dňa 07.09.2015 však ukončila štúdium na Katolíckej univerzite v Ružomberku a nasledujúceho dňa sa zaevidovala na Úrade práce, sociálnych vecí a rodiny Ružomberok ako uchádzač o zamestnanie. Tým skončila vyživovacia povinnosť obvineného voči nej, pričom  za uvedené obdobie jej dlhoval na bežnom výživnom celkovú sumu 658,68 Eur. Poškodená sa vyjadrila aj k svojim osobným a  finančným pomerom s tým, že v dôsledku riadneho neplatenia výživného núdzou netrpela, postarala sa o ňu jej matka a tiež poberala štipendium.

	Obv. XXXXX bol k vznesenému obvineniu vypočutý dňa 12.10.2015 a pri výsluchu sa priznal ku skutku, za ktorý je trestne stíhaný, teda že si od 01.07.2014 riadne a pravidelne neplnil vyživovaciu povinnosť voči jeho dospelej dcére XXXXX v sume 49,79 Eur mesačne, s výnimkou sumy 50,- Eur v októbri 2014. Obvinený sa vyjadril aj k svojim osobným a majetkovým pomerom s tým, že asi 10 rokov žije v Českej republike, živí sa príležitostnými brigádami a v súčasnosti sa zdržiava na adrese XXXXX, XXXXX Praha – východ.

	Na základe rozsudku Okresného súdu Ružomberok  sp. zn. 5C 287/02-14 z 12.12.2002 (č. l. 18 – 19) bol obv. XXXXX povinný počnúc od 10.01.2003, kedy tento rozsudok  nadobudol právoplatnosť, platiť výživné na svoju dcéru XXXXX, nar. XXXXX, v sume 49,79 Eur (1500,- Sk) mesačne, vždy do 15. dňa v mesiaci vopred k rukám jej matky  XXXXX, nar. XXXXX. Od  25.07.2010, kedy  XXXXX dovŕšila plnoletosť, bol obvinený povinný platiť výživné k jej rukám na základe posúdenia predbežnej otázky v zmysle § 7 ods. 1 Trestného poriadku,

	Podľa rodného listu na č. l. 24 je obv. XXXXX otcom XXXXX, nar. XXXXX. Podľa potvrdenia Katolíckej univerzity v Ružomberku na č. l. 26 menovaná dňa 08.09.2015 ukončila štúdium na Fakulte zdravotníctva pre neprospech.

	Na č. l. 29 sa vo vyšetrovacom spise nachádza fotokópia šekovej poukážky,  ktorá dokazuje, že obv. XXXXX dňa 10.10.2014 XXXXX z Českej republiky poukázal výživné v sume 50,- Eur. 

	Listinnými dôkazmi a správami na č. l. 30 – 40, 61 – 77 boli zisťované majetkové a osobné pomery obv. že XXXXX a bolo nimi preukázané jeho úmyselné zavinenie na neplnení vyživovacej povinnosti vo forme nepriameho úmyslu podľa § 15 písm. b) Trestného zákona. Obvinený už bol v roku 2013 za rovnaký prečin spáchaný voči XXXXX stíhaný, pričom  rozsudkom Okresného súdu Ružomberok  sp. zn. 1T/110/2013 z 02.10.2013 (č. l. 20 – 23) bol spod obžaloby oslobodený dôvodu zániku trestnosti činu. 

	Obv. XXXXX dňa 30.11.2015 osobne predložil na tunajšej prokuratúre poštový poukaz s podacím číslom 18032, ktorým toho istého dňa na Pošte Ružomberok 1 XXXXX na adresu jej trvalého bydliska poukázal výživné v sume 660,- Eur. Vyhotovená fotokópia tohto poštového poukazu bola založená do vyšetrovacieho spisu ako č. l. 82. 	

	Prečinu zanedbania povinnej výživy podľa § 207 ods. 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti zákonnú povinnosť vyživovať alebo zaopatrovať iného. 

	Obv. XXXXX mal za obdobie od 01.07.2014 do 08.09.2015 na svoju dcéru XXXXX zaplatiť výživné v celkovej sume 708,68 Eur, pričom bolo preukázané, že obvinený dňa 10.10.2014 XXXXX poukázal výživné v sume 50,- Eur a dňa 30.11.2015 jej poukázal výživné v sume 660,- Eur, teda spolu jej zaplatil 710,- Eur, čím celý dlh na výživnom za uvedené obdobie uhradil.

	Podľa § 215 ods. 1 písm. h) Trestného poriadku  prokurátor zastaví trestné stíhanie, ak zanikla trestnosť činu. V zmysle  § 86 ods. 1 písm. a)  Trestného zákona trestnosť tohto prečinu zaniká, ak tento nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

	Na základe vyššie uvedených skutočností som rozhodol tak, ako je uvedené vo výrokovej časti  tohto uznesenia, keďže trestný čin nemal na XXXXX trvalo nepriaznivé následky. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. 

JUDr. Milan Mikuláš 
prokurátor